**Joan Brossa i Cuervo**, nado en Barcelona o 19 de xaneiro de 1919 e finado na mesma cidade o 30 de decembro de 1998, foi un poeta, dramaturgo, artista plástico e deseñador gráfico, o máis representativo expoñente da vangarda artística catalá da segunda medade do século XX. Como el dixo: "Os xéneros das artes son medios diferentes para expresar unha mesma realidade. Eles son as caras dunha mesma pirámide que converxen no punto máis alto" .

Traxectoria
-----------

Empezou a escribir durante a guerra civil española, na que foi ferido. Regresou a Barcelona, en 1941, e entrou en contacto co poeta J.V. Foix, o pintor Joan Miró e o dinamizador cultural Joan Prats. Grazas aos seus consellos e dentro dunha liña neosurrealista empezou a escribir centos de sonetos, odas sáficas e sestinas dunha total perfección formal ademais de miles de poemas libres e directos, dos cales publicou preto de oitenta libros. Tamén se exercitou no teatro, ao que chamaba «poesía escénica», do que chegou a escribir unhas trescentas cincuenta obras que comprendían teatro de texto, guións cinematográficos, libretos de ópera, performances, teatro de cabaret, happenings, accións musicais, strip-teases etc. Toda esta enorme obra literaria foi escrita, sen excepción, en lingua catalá, e foi xa traducida a máis de quince idiomas.

Brossa sempre rexeitou ser identificado con outro apelativo diferente do de «poeta», aínda que a súa arte pronto traspasou a estrita literatura. Dentro dos mesmos parámetros ruturistas, xa en 1941 realizou o seu primeiro poema visual, en 1943 o seu primeiro *objet trouvé*, en 1950 a primeira combinación de obxectos dispares e en 1956 a súa primeira instalación na fiestra dunha tenda de Barcelona. Xunto cos pintores Antoni Tàpies, Joan Ponç, Modest Cuixart e Joan-Josep Tharrats e o filósofo Arnau Puig había fundado en 1948 o grupo artístico e a revista *Dau al Set*.

Joan Brossa: *Poema visual transitable en tres partes*, Velódromo, Barcelona.
A partir do encontro co poeta brasileiro João Cabral de Melo (1947), daquela vicecónsul do seu país en Barcelona, a obra de Brossa deu unha guinada ao compromiso social e político. Cabral editou e prologou o seu libro *Em va fer Joan Brossa* (Joan Brossa me fez, 1951), hoxe considerado un dos primeiros exemplos europeos de «antipoesía». Durante os anos sesenta a combinación da poesía literaria coa dramática, a visual e a obxectual chegaría á súa plenitude, liña interxéneros que Brossa non abandonaría xamais. Tras a restauración da democracia, a súa proxección máis popular chegou cos carteis, frecuentemente referidos a eventos populares, e especialmente coa «poesía urbana»: o seu «Poema visual transitable en tres partes» (1984) do Parque do Velódromo de Barcelona foi o primeiro dunha serie que pronto chegou nas rúas e prazas de Cataluña, das Baleares, de Andorra, de Alemaña, de Cuba...

Poema urbano *A ajaguda amb peix* no Casa do concello de Mollet del Vallès.
Ao lungo da súa carreira a obra de Joan Brossa encontrou a complicidade de numerosos artistas, como os pintores Joan Miró e Antoni Tàpies, os músicos Josep Maria Mestres Quadreny e Carles Santos, os escultores Eduardo Chillida e Riera i Aragó, o cineasta Pere Portabella e o fotógrafo Chema Madoz, e proxectou unha importante influencia sobre artistas das novas xeracións de todo o mundo.

Logo da súas primeiras exposicións individuais na Fundació Joan Miró de Barcelona (1986), no Art’20 de Basilea (1989), as monográficas en Múnic (1988), Nova York e Ámsterdam (1989), Houston e Minneapolis (1990), Céret-Collioure (1991), Londres e Chicago (1992), Marsella e Malmö (1993), París (1995), Frankfurt (1997), Cidade de México, Monterrey, Kassel e Gotemburgo (1999) e sobre todo a do Museo Raíña Sofía de Madrid (1991), seguidas da súa presenza nos pavillóns oficiais das bienais de São Paulo (1993) e Venecia (1997), a obra plástica de Joan Brossa alcanzou unha progresiva proxección internacional.

Despois da súa morte, unha nova exposición retrospectiva na Fundación Joan Miró (2001) e unhas antolóxicas en diversas cidades de Chile, Brasil, Arxentina, Portugal, España, Austria, República Checa, Suecia, Francia, Alemaña, Polonia e México consolidaron a Brossa como unha primeira figura do panorama artístico contemporáneo internacional, mentres a súa obra plástica chegaba a museos e coleccións do mundo enteiro.

Brossa recibiu numerosos premios e distincións, entre os que cabe destacar o Premio da Crítica "Serra d’Or" en cinco ocasións (1971, 1974 en dúas categorías, 1978 e 1996), o Premio Cidade de Barcelona (1987), a Medalla Picasso da UNESCO (1988), o Premio Nacional de Artes Plásticas (1992), a Medalla de Oro ao Mérito nas Belas Artes (1995) e o Premio Nacional de Teatro (1996). En 1999, con ocasión do seu oitenta aniversario, o poeta debía recibir o título de doutor *honoris causa* pola Universidade Autónoma de Barcelona, pero dezanove días antes da cerimonia finou por causa dun accidente doméstico.

O monumental legado de Joan Brossa −máis de 60.000 pezas− encóntrase depositado no Museo de Arte Contemporánea de Barcelona.

Notas
-----

1. ↑  "Copia arquivada". Arquivado dende o orixinal o 11 de setembro de 2008. Consultado o 01 de decembro de 2012.

Véxase tamén
------------

### Bibliografía

* Bordons, Glòria. *Introducció a la poesia de Joan Brossa*. Barcelona: Edicions 62, 1988, ISBN 84-297-2729-9 *(en catalán)*
* Bordons, Glòria (ed.). *Aprendre amb Joan Brossa*. Barcelona: Edicions UB; Fundació Joan Brossa, 2003, ISBN 84-8338-380-2 *(en catalán)*
* Bordons, Glòria (dir.). *Joan Brossa, desde Barcelona al Nuevo Mundo*. Barcelona: Institut Ramon Llull, 2005, ISBN 84-933081-1-0 *(en inglés)* *(en castelán)* *(en portugués)*
* Bordons, Glòria (dir.). *Joan Brossa en las alturas y sin red*. Toledo: Juanta de Comunidades de Castilla-La Mancha, 2007, ISBN 978-84-7788-479-8 *(en inglés)* *(en castelán)*
* Bordons, Glòria (dir.). *Bverso Brossa*. Madrid: Instituto Cervantes, 2008, ISBN 978-84-88252-41-8 *(en castelán)*
* Casanova, Maria (coord.). *Joan Brossa. Poesia visual*. Valencia: IVAM Institut Valencià d'Art Modern, 1997, ISBN 84-482-1591-5 *(en catalán)* *(en castelán)*
* Coca, Jordi. *Joan Brossa, oblidar i caminar*. Barcelona: La Magrana, 1992, ISBN 84-7410-617-6 *(en catalán)*
* Donguy, Jacques. *Poésies expérimentales, zone numérique, 1953-2007*. Dijon: les Presses du réel, 2007, p. 212-215 et 339, ISBN 978-2-84066-202-0 *(en francés)*
* González García, Ainize. *Joan Brossa, artes visuales*. Barcelona: Ixorai Llibres, 2015, ISBN 978-84-15987-01-7 *(en castelán)*
* Guerrero, Manuel (ed). *Joan Brossa or the Poetic Revolt*. Barcelona: Fundació Joan Miró, 2001, ISBN 84-393-5344-8 *(en catalán)* *(en inglés)* *(en castelán)*
* London, John. *Contextos de Joan Brossa. L'acció, la imatge i la paraula*. Barcelona: Edicions UB, 2010, ISBN 978-84-475-3428-9 *(en catalán)*
* Marrugat, Jordi. *« El saltamartí » de Joan Brossa. Les mil cares del poeta*. Tarragona: Arola, 2009, ISBN 978-84-92408-54-2 *(en catalán)*
* Permanyer, Lluís. *Brossa x Brossa. Records*. Barcelona: La Campana, 1999, ISBN 84-88791-71-2 *(en catalán)*
* Planas, Eduard. *La poesia escènica de Joan Brossa*. Barcelona: AIET, 2002, ISBN 84-607-5294-1 *(en catalán)*
* Vallès, Isidre. *Joan Brossa: les sabates són més que un pedestal*. Barcelona: Alta Fulla, 1996, ISBN 84-7900-068-6 *(en catalán)*

### Ligazóns externas

* Páxina da "Fundació Joan Brossa" de Barcelona. É a titular do *copyright* de Joan Brossa. *(en catalán)* *(en castelán)* *(en inglés)*
* Obra de Joan BrossaArquivado 19 de marzo de 2012 en Wayback Machine.. Lista das obras esenciais, das obras complementarias, dos catalogos de exposicións e das traducións a outras linguas. *(en catalán)*
* Bibliografía sobre Joan BrossaArquivado 19 de marzo de 2012 en Wayback Machine. moi completa. *(en catalán)*
* Biografía de Joan Brossa Arquivado 07 de xuño de 2020 en Wayback Machine.. *(en inglés)* *(en castelán)* *(en catalán)*
* Joan Brossa. Páxina privada dedicada ao poeta. *(en catalán)*
* Exposición virtual "Els entra-i-surts de Brossa". Páxina interactiva. *(en catalán)*

|  |  |
| --- | --- |
|  | Wikimedia Commons ten máis contidos multimedia na categoría:  ***Joan Brossa Modificar a ligazón no Wikidata*** |

|  |  |
| --- | --- |
| Control de autoridades | 
* Wd: Q260436
* WorldCat
* VIAF: 109580884
* BNE: XX873396
* BNF: 11885833q
* Bridgeman: 33862
* BVMC: 11331
* CANTIC: a10432887
* DBE: joan-brossa-cuervo
* DeutscheBio: 118870068
* Dialnet: 21520
* EBID: ID
* Europeana: ID
* FAST: 43308
* GEC: 0012409
* GND: 118870068
* IMDb: nm0112508
* ISNI: 0000000116981737
* LCCN: n79111453
* MNCARS: brossa-joan
* NKC: kup19990000011367
* NLA: 35683237
* NTA: 097566365
* OL: OL5903607A
* PTBNP: 673945
* RKD: 246278
* SNAC: w6v69pbt
* SUDOC: 026650665
* TMDb: 1107473
* ULAN: 500271680

 |